laion/Wikipedia-Exotic huggingface dataset:
ODBC

בעולם המחשבים ODBC Open Data Base Connectivity הוא ממשק סטנדרטי שנבנה בשפת C כדי לתקשר עם מערכת ניהול מסד נתונים (DBMS). מתכנן ODBC התכוון ליצור מערכת עצמאית של הפעלת מסדי נתונים וניהולם. יישום או תוכנית יכולים לשלוח שאילתות או משפטי SQL אל מסדי הנתונים כדי להחזיר רשומות או להחיל שינויים על מסד הנתונים, בלי קשר לסוג מערכת הפעלה או לסוג מסד הנתונים שבשימוש. עם ODBC הוצגה לראשונה האפשרות לתקשורת בלתי תלויה עם מסדי נתונים, כאשר הדרייבר שבשימוש ODBC משמש כשכבת תווך בין מסד הנתונים לתוכנה, התוכנה משתמשת בפקודות ODBC ו-ODBC מעביר את השאילתות אל מסד הנתונים. חברת מיקרוסופט, בשיתוף עם חברת Simba Technologies, בנתה את ODBC תוך אימוץ הסטנדרטים של אס קיו אל (SQL Access Group) המבוססים על תקני Call Level Interface ותקני ISO/IEC. הגרסה הראשונה של ODBC יצאה לאור בספטמבר 1992. לאחר הוצאת גרסה 2.0 החליטה חברת מיקרוסופט להתאים את ODBC 3.0 לתקני ארגון CLI וארגוני התקנים X/Open ו-ISO. ב-1995 הפכו SQL/CLI חלק מהסטנדרטים הבינלאומיים של SQL. 1.0: שוחררה בספטמבר 1992 2.0: 1994 2.5 3.0: 1995 3.5: 1997 3.8: 2009 עם יציאתו של חלונות 7 מדיה וקבצים בנושא ODBC בוויקישיתוף
יוז H-1 רייסר

היוז H-1 רייסר (באנגלית: Hughes H-1 Racer) היה מטוס מרוץ אמריקאי שנבנה על ידי יוז איירקראפט ב-1935. המטוס שבר את שיא המהירות בזמנו. ה-H-1 היה המטוס האזרחי האחרון ששבר שיא מהירות, כל שוברי השיאים שבאו אחריו היו מטוסים צבאיים. במהלך עבודתו על סרטו מלאכי הגיהנום (Hell's Angels) העסיק הווארד יוז את גלן אודרדיק שיתחזק את 100 המטוסים שהשתתפו בצילום הסרט. לשניהם היה עניין משותף בתעופה והעלו רעיון לבניית מטוס שישבור את שיא המהירות. המטוס קיבל שמות רבים אך שמו הרשמי והנודע הוא H-1. המטוס היה הראשון שיוצר על ידי חברת יוז איירקראפט. תכנון המטוס החל ב-1934 עם בניית דגם גדול של המטוס שעבר בדיקות במנהרת הרוח של המכון הטכנולוגי של קליפורניה. הבדיקות הראו כי המטוס יוכל להגיע למהירות של עד 587 ק"מש. זרימת הגוף של המטוס הייתה מרכיב חשוב מאוד בהשגת מהירות גבוהה וטכנולוגיות רבות פותחו במהלך בניית המטוס על מנת שגוף המטוס יהיה חלק לחלוטין. ל-H-1 היה גם כן נסע מתקפל שהוסיף לזרימת הגוף של המטוס. על המטוס הורכב מנוע פראט אנד ויטני R-1535, מנוע כוכבי בעל 14 צילינדרים בעל נפח של 25.2 ליטרים ולמרות שתוכנן להפיק עד ל-700 כח סוס הוא הפיק יותר מ-1000. בגלל שני התפקידים השונים שיועדו למטוס המירוץ שני זוגות כנפיים נבנו עבורו וכל זוג הורכב לפי הצורך. זוג אחד בעל מוטת כנפיים קצרה יותר שימש למרוצים ולשבירת שיאי מהירות, וזוג שני ארוך יותר שימש לטיסות מרוץ לטווח רחוק. ה-H-1 הוטס לראשונה ב-13 בספטמבר 1935 על ידי הווארד יוז בעצמו. כבר בטיסתו הראשונה שבר המטוס את שיא המהירות למטוס רגיל כשהגיע למהירות של 566 קמ"ש. באותה טיסה הביא יוז ככל הנראה לכך שהדלק במטוס נגמר והוא נחת נחיתת אונס בשדה סמוך ללא שנגרם נזק חמור לו או למטוס. ברגע שיצא יוז מהמטוס המרוסק הוא אמר: "אנו יכולים לתקן אותה, היא תטוס מהר יותר". שיא המהירות באותה תקופה היה שייך למטוס הימי Macchi M.C.72 האיטלקי שהגיע למהירות של 709 קמ"ש באוקטובר 1934. זמן מה לאחר מכן הכניס יוז במטוס מספר שיפורים קטנים שיסיעו למטוס לעמוד בטיסות לטווח רחוק יותר ולנסות ולשבור את שיא המהירות בחציית השטח היבשתי של ארצות הברית. השיפור המשמעותי ביותר היה הרכבת זוג הכנפיים הארוכים יותר שהמעיטו את עומס הכנף על הכנפיים. ב-19 בינואר 1937 שבר יוז את שיא המהירות בחציית ארצות הברית כשטס מלוס אנג'לס לניו יורק ב-7 שעות, 28 דקות ו-25 שניות. השיא הקודם שהיה 9 שעות ו-27 דקות היה שייך גם כן להווארד יוז. מהירותו הממוצעת במהלך הטיסה הייתה 518 קמ"ש. ה-H-1 המקורי מוצג כיום במוזיאון האוויר והחלל הלאומי בוושינגטון די. סי. ארצות הברית. ג'ים רייט (Jim Wright) מקוטג' גרוב אורגון בנה העתק בגודל מלא של ה-H-1 שהוטס לראשונה ב-2002. ב-4 באוגוסט 2004 התרסק המטוס ורייט נהרג. המטוס היה אמור לשמש בצילומי הסרט הטייס שמספר את סיפור חייו של הווארד יוז. יוז איירקראפט הווארד יוז ה-H-1 באתר מוזיאון האוויר והחלל (אורכב 13.03.2012 בארכיון Wayback Machine) http://www.nasm.si.edu/collections/artifact.cfm?id=A19750840000 Marrett 2004, p. 19. Marrett 2004, p. 20. Howard R. Hughes, Jr.--The Record Setter
פרץ וזרח

המונח "זרח" מפנה לכאן. אם הכוונה למשמעות אחרת, ראו זרח (פירושונים). פֶּרֶץ וְזָרַח הם דמויות תנ"כיות, בניו התאומים של יהודה מתמר כלתו, בעקבות מעשה יהודה ותמר. כנאמר בספר דברי הימים א', פרק ב': וְתָמָר, כַּלָּתוֹ, יָלְדָה לּוֹ, אֶת-פֶּרֶץ וְאֶת-זָרַח; כָּל-בְּנֵי יְהוּדָה, חֲמִשָּׁה. פרץ זכה לשמו לאחר שזרח, הוציא את ידו מהרחם, והמיילדת קשרה עליה חוט שני, כאשר זרח החזיר את ידו, ואחיו יצא, אמרה לו המילדת: "מה פרצת עליך פרץ?". (בראשית, ל"ח, כ"ט). לפי ספרות חז"ל, הם נולדו בשנת ב'רכ"ח. הרמב"ן, בפירושו לסיפור לידת התאומים, מביא מדבריו של רבי נחוניא בן הקנה, המספר כי פרץ מייצג את הלבנה, הנפרצת ונחסרת לעיתים, וזרח את החמה, הזורחת. לפי פרשנות זו, זרח ופרץ מייצגים שני כוחות הפעילים תמיד בתוך העם היהודי, הכוח היציב והקבוע של זרח מול הכוח התוסס והפעיל, המחפש מאבק מתמיד, המיוצג בידי פרץ. פרץ הוא אביו של חצרון והוא הראשון בשושלת רבת דורות המוליכה, לפי ספר דברי הימים וסוף מגילת רות, מיהודה אל דוד המלך. בניו של זרח הם זמרי, איתן, הימן, כלכל ודרע, ונכדו מאיתן הוא עזריה. הדמות המוכרת ביותר שיצאה מזרח היא עכן שהעז למעול בחרם שהטיל יהושע לאחר כיבוש יריחו. על-פי המדרש התנגד שבט יהודה כולו להסגרת עכן בידי יהושע, ורק לאחר הפצרות רבות של יהושע כלפי זקני השבט, עכן הסגיר את עצמו. עץ משפחה של דמויות מקראיות - מתרח ועד שלמה מעשה יהודה ותמר על ההלכות הקשורות בפרץ וזרח ראו סדר עולם זוטא פרק רביעי; סדר הדורות אלף השלישי
משפט לז'נדר

האם התכוונתם ל... משפט סאקרי-לז'נדר בגאומטריה נוסחת לז'נדר בתורת המספרים
כריסטיאן לגראן

כריסטיאן לגראן (בצרפתית: Christiane Legrand;‏ 21 באוגוסט 1930 – 1 בנובמבר 2011), הייתה זמרת צרפתייה שהתמקדה בעיקר בתחום הג'אז. לגראן נולדה באקס לה בן שבמחוז סבואה, בת למלחין המוזיקה לסרטים והמנצח, ריימון לגראן ואחות למלחין מישל לגראן. למדה בנעוריה פסנתר וזמרה. השתתפה בהרכב הג'אז הצרפתי "Les Double Six" (אנ') וב-1963 הצטרפה להרכב המוזיקלי הסווינגל סינגרס והייתה אחת משתי זמרות הסופרן בהרכב המקורי והסולנית בחלק גדול מהקטעים המוזיקליים שביצע ההרכב. במקביל, המשיכה בשנים הראשונות של הסווינגל סינגרס לשיר גם ב"Les Double Six". בביקורם של הסווינגל סינגרס בישראל ב-1970 כתבה המבקרת המוזיקלית של מעריב, אוליה זילברמן, על שירתה: רק הסולנית, הסופרן הראשית כריסטיאן לגרנד, המרשה לעצמה מימיקה וג'סטיקולציה וציור גרפי של מהלך המוזיקה שהוא מלא הומור וחן, בעוד שהאחרים עומדים לפני המיקרופונים כזמרי הקונצרט הרציני, ... כריסטיאן לגרנד בתפקיד סולני - היא יוצאת מן הכלל, אם כי בגובה שמענו הפעם אצלה צלילים צעקניים וצורמניים. — אוליה זילברמן, מעריב, 1970 לאחר שעזבה ב-1972 את הסווינגל סינגרס, המשיכה לגראן לעבוד כזמרת אולפן ובין היתר, נטלה חלק באלבומה של להקת הרוק המתקדם הבריטית, פרוקול הארום, "Grand Hotel". היא ליוותה בקולות סופרן גבוהים את השיר "Fires (Which Burn Brightly)". לאורך השנים ביצעה, בין היתר, גם יצירות של לוצ'אנו בריו, מריוס קונסטנט (Marius Constant), מורטון סובוטניק (Morton Subotnick) ואדגר וארז. לגראן הייתה נשואה למנהל הטכני של הסווינגל סינגרס. אחייניתה, ויקטוריה לגראן, חברה בלהקת האינדי רוק ביץ' האוס (Beach House). ב-1964 ביצעה לגראן את שירת הדמות המרכזית (מרי) בדיבוב הצרפתי ללהיט הקולנועי מרי פופינס. באותה שנה היא שרה בסרטו המוזיקלי המצליח של ז'אק דמי, מטריות שרבורג, את תפקידה שלאן ורנון (אנ') כ"מאדאם אמרי", למוזיקה שהלחין אחיה הצעיר, מישל לגראן. כמו כן, היא שרה ב-1967 את תפקיד "ז'ודית" בסרט נוסף של דמי, "העלמות מרושפור" ( Les demoiselles de Rochefort). מדיה וקבצים בנושא כריסטיאן לגראן בוויקישיתוף כריסטיאן לגראן, במסד הנתונים הקולנועיים IMDb (באנגלית) כריסטיאן לגראן, באתר MusicBrainz (באנגלית) כריסטיאן לגראן, באתר Discogs (באנגלית) עדית זרטל, מפאפא באך עד סוינגל סינגרס, דבר, 5 ביולי 1968 עדית זרטל, מפאפא באך עד סוינגל סינגרס, דבר, 5 ביולי 1968 תמר אבידר, באך במיקצב ג'אז, מעריב, 20 במאי 1966 נחמן בן עמי, מעבר לגבולות, מעריב, 27 ביוני 1968 אוליה זילברמן, מוסיקה, מעריב, 23 ביוני 1970 ערך זה הוא קצרמר בנושא מוזיקאים ובנושא צרפתים. אתם מוזמנים לתרום לוויקיפדיה ולהרחיב אותו.
לין דייוויס

לין דייוויס (באנגלית: Lynn Davies;‏ נולד ב-20 במאי 1942) הוא אתלט בריטי מוויילס בעבר. אלוף אולימפי, אלוף אירופה ושיאן חבר העמים הבריטי בקפיצה לרוחק. דייוויס נולד בננטימול שליד ברידג'נד, שבויילס. באולימפיאדת טוקיו (1964) היה דייוויס קפטן הנבחרת הבריטית וזכה במדליית זהב בקפיצה לרוחק בתוצאה של 8.07 מטר, לפני האלוף האולימפי היוצא ושיאן העולם הטרי רלף בוסטון מארצות הברית (8.03 מטר) ושיאן העולם הקודם איגור טר-אובניסיאן מברית המועצות (7.99 מטר). בנוסף, הוא סיים במקום שמיני בריצת שליחים 4x100 מטר בתוצאה של 39.69 שניות ובמקום 53 בריצת 100 מטר בתוצאה של 10.7 שניות. במשחקי חבר העמים הבריטי שנערכו בקינגסטון, ג'מייקה בשנת 1966 זכה דייוויס במדליית זהב בקפיצה לרוחק בתוצאה של 7.99 מטר. באליפות אירופה באתלטיקה שנערכה בבודפשט, הונגריה בשנת 1966 זכה דייוויס במדליית זהב בקפיצה לרוחק בתוצאה של 7.98 מטר, לפני טר-אובניסיאן (7.88 מטר) וז'אן קוקה מצרפת (7.88 מטר). באולימפיאדת מקסיקו סיטי (1968) סיים דייוויס במקום תשיעי בקפיצה לרוחק בתוצאה של 7.94 מטר ולא הגן על תוארו. באליפות אירופה באתלטיקה שנערכה באתונה, יוון בשנת 1969 זכה דייוויס במדליית כסף בקפיצה לרוחק בתוצאה של 8.07 מטר, אחרי טר-אובניסיאן (8.17 מטר) ולפני טונו לפיק מברית המועצות (8.04 מטר). במשחקי חבר העמים הבריטי שנערכו באדינבורו, סקוטלנד בשנת 1970 זכה דייוויס במדליית זהב בקפיצה לרוחק בתוצאה של 8.06 מטר. באולימפיאדת מינכן (1972) סיים דייוויס במקום 18 בקפיצה לרוחק בתוצאה של 7.64 מטר ולא עלה לשלב הגמר. דייוויס פרש מתחרויות בשנת 1973. דייוויס הוא חבר מסדר האימפריה הבריטית בדרגת CBE ("מפקד"). קפיצה לרוחק: 8.23 מטר, שיא חבר העמים בריטי (1968) מדיה וקבצים בנושא לין דייוויס בוויקישיתוף לין דייוויס, באתר הוועד האולימפי הבין-לאומי לין דייוויס, באתר olympedia.org לין דייוויס, באתר התאחדות האתלטיקה הבין-לאומית לין דייוויס, באתר Track and Field (גברים) ראו כאן ראו כאן
הדוכס מבקינגהם

הדוכס מבקינגהם (באנגלית: Duke of Buckingham) הוא תואר אצולה שנוצר מספר פעמים בהיסטוריה של אנגליה, בריטניה הגדולה והממלכה המאוחדת. היו גם מרקיזים ורוזנים (Earls) מבקינגהם. ב-1444 יצר הנרי השישי, מלך אנגליה את התואר והעניק אותו להאמפרי סטאפורד, הדוכס הראשון מבקינגהאם. נכדו, הנרי סטאפורד, הדוכס השני מבקינגהאם סייע לעלייתו לשלטון של ריצ'רד השלישי, מלך אנגליה. אולם ב-1483 ניצב בראש מרד נגד המלך, ראשו נערף והתואר נושל מצאצאיו. הנרי השביעי, מלך אנגליה השיב עם עלייתו לשלטון ב-1485 את התואר לאדוארד סטאפורד, הדוכס השלישי מבקינגהאם, בנו של הנרי. הוא היה אציל בחצרם של הנרי השביעי והנרי השמיני, מלך אנגליה. במהלך 1520 חקר המלך עדויות בנוגע לבגידה שתכנן בקינגהאם כביכול ובאפריל 1521 השליך אותו למצודת לונדון. בקינגהאם נשפט והוצא להורג כבוגד במלכות בגבעת מצודת לונדון. הנרי השמיני שלל את התואר וביטל אותו. ב-31 ביולי 1523 זוכה בקינגהאם מכל חשד במסגרת החלטה של הפרלמנט הבריטי ושמו טוהר. ג'יימס הראשון, מלך אנגליה יצר מחדש את התואר ב-1623 העניק אותו לבן לווייתו האהוב, ג'ורג' וילרס, הדוכס הראשון מבקינגהם, שהיה גם יועצו הקרוב של צ'ארלס הראשון, מלך אנגליה וניהל את מסעותיו הצבאיים הכושלים לטובת ההוגנוטים בצרפת עד שנרצח ב-1628. בנו, ג'ורג' וילרס, הדוכס השני מבקינגהם, היה אף הוא יועץ בחצרו של צ'ארלס הראשון וחבר, יחד עם לורד אשלי לממשל הקאבא"ל (CABAL) של צ'ארלס השני, מלך אנגליה. לאחר מותו ב-1687 לא חודש התואר. הופעתו הידועה ביותר של הדוכס מבקינגהם, כדמות דמיונית למחצה, מצויה בספרו של אלכסנדר דיומא האב "שלושת המוסקטרים" ושלל עיבודיו והכוונה היא לג'ורג' וילרס, הדוכס הראשון מבקינגהם. הוא מתואר שם כ"אביר הנאה ביותר בצרפת ואנגליה", חביבם של מלך אנגליה ושל מלך צרפת, עשיר ובעל עוצמה עצומה בחצר ומאהבה של אן מאוסטריה. ב-1703 יצרה אן, מלכת בריטניה את התואר "דוכס בקינגהאם ונורמנבי" (Duke of Buckingham and Normanby) והעניקה אותו ללורד שומר החותם ג'ון שפילד, הדוכס הראשון מבקינגהם ונורמנבי עבורו נבנה גם ארמון בקינגהאם בלונדון. תוארו עבר לבנו הלא חוקי אדמונד שפילד, הדוכס השני מבקינגהם ונורמנבי. ב-1822 יצר ג'ורג' הרביעי מחדש את התואר כדוכס בקינגהאם וושאנדוס (Duke of Buckingham and Chandos) עבור ריצ'רד טמפל-נגנט-בריידג'ס-שאנדוס-גרנוויל, הדוכס הראשון מבקינגהם ושאנדוס. סבו, ג'ורג' גרנוויל היה ראש-ממשלת בריטניה ומונה למרקיז בקינגהאם ב-1784. בנו, ריצ'רד, שהיה הלורד שומר החותם והלורד נשיא המועצה, ירש את התואר כדוכס בקינגהאם ושאנדוס השני. עם מותו ללא יורש זכר ב-1889, נכחד התואר. "שלושת המוסקטרים", פרק 12 - טקסט חופשי של הפרק באנגלית צורת ביטוי השם
אינסיידאוט

אינסיידאוט (באנגלית: Insideout) היה הרכב יורודאנס ישראלי שנוסד בשנת 1994 ואשר נחשב להרכב היורו דאנס הישראלי הראשון. ההרכב נוסד בשנת 1994 על ידי תומר גלט ואלון לוין, שני תלמידי תיכון בני 16 מגבעתיים אשר למדו באותה הכיתה. במהלך 1994 הוציא ההרכב את השיר "Dance" בשיתוף פעולה עם הזמרת דידי תחת חברת התקליטים "פונוקול". השיר הפך במהרה ללהיט מקומי כאשר זכה להצלחה רבה יחסית במצעדים בישראל ואף בספרד. במהלך 1995 ו-1996 ההרכב שוחרר לשווקים סינגלים נוספים עם הזמרת דיקלה שחר שזכו גם כן להצלחה רבה במצעד הישראלי - השיר "Lover", השיר "Will You (Still Love Me)" (חידוש לקלאסיקה של הרכב ה"שרילז") והשיר "One Last Thing". ההצלחה לה זכה ההרכב בישראל עוררה עניין בהרכב ברחבי העולם באותה, כאשר חלק משירי ההרכב החלו להיכלל באלבומי אוסף בינלאומיים של להיטים עכשוויים מאותה התקופה. במחצית השנייה של שנות ה-90 חבר הלהקה אלון לוין החליט לעזוב את ההרכב ותומר ודיקלה המשיכו להופיע כצמד. ב-1996 ההרכב שחרר מאשאפ מיוחד - ביצוע בעברית לשיר "Let's Get Wild" של הזמרת הישראלית שרי יחד עם קטע מתוך השיר "בוא לריו" שביצעה בעברית הזמרת יהודית רביץ. בשנת 1997, ההרכב הוציא גרסת כיסוי מיוחדת - ללהיט "Ecuador" במקור של המפיק סאש! הביצוע כלל ווקל חדש ואושר על ידי המפיק בעצמו. בתחילת שנות ה-2000 הצמד הוחתם בחברת אן.אם.סי והחל לעבוד על אלבום הסולו שלו. הסינגל הראשון מתוכו היה "InsideOut" (כשם ההרכב) ואותו ביצע בבכורה בהופעה ההיסטורית של הרכבי הבנים "פייב" ו"ווסטלייף" בישראל. במהלך הקלטות האלבום החליטו חברי הצמד על פירוקו והאלבום המלא של ההרכב מעולם לא יצא. ‏ 1994 - Dance (בשיתוף עם Didi) 1995 - Lover 1995 - Will You (Still Love Me) 1996 - One Last Thing 1997 - בוא נרקוד! 1997 - Sing The Ecuador (Special version) 2001 - InsideOut אינסיידאוט, באתר MusicBrainz (באנגלית) אינסיידאוט, באתר Discogs (באנגלית) אומרים שפעם היה פה שמח: The Very Best Viva Ritmo Latino Inside Out (2) biography - Inside Out (2) discography - The Eurodance Encyclopædia
גאון הירדן

גאון הירדן (בערבית: זוּר) הוא המדרגה התחתונה בבקעת הירדן המהווה את מישור ההצפה של הירדן. גאון הירדן מצוי בחלקו הדרומי של הירדן, מדרום לכנרת. השילוב של זמינות מים עם קרקע סחף פוריה, תורם ליצירת אזור עשיר בצמחייה ומתאים לעיבוד חקלאי. הצירוף מופיע בתנ"ך: הִנֵּה כְּאַרְיֵה יַעֲלֶה מִגְּאוֹן הַיַּרְדֵּן, אֶל-נְוֵה אֵיתָן--כִּי-אַרְגִּיעָה אֲרִיצֶנּוּ מֵעָלֶיהָ, וּמִי בָחוּר אֵלֶיהָ אֶפְקֹד: כִּי מִי כָמוֹנִי, וּמִי יֹעִידֶנִּי, וּמִי-זֶה רֹעֶה, אֲשֶׁר יַעֲמֹד לְפָנָי — ירמיהו פרק מ"ט, יט הביטוי 'גאון ירדן' משמש בהוראת: 'מקום גאות הירדן' - שהנהר מלא על גדותיו בחורף. בעוד הביטוי: 'גאות הירדן' מתייחס ל'מקום שבו גדל היער העבות של הירדן', ביער זה צומחים עצי אשל, ערבה, צפצפה, הרדוף, קנה וסוף. החי והצומח העשירים של האזור מוגנים בצידו הישראלי של גאון הירדן בחמש השמורות המרכיבות את שמורת גאון הירדן. באזורים רבים הציבה מדינת ישראל את גדר הגבול מאות מטרים מהגבול הבין-לאומי העובר במרכז הנהר. אזורים אלו אסורים בכניסה לאזרחים, למעט חקלאים וחוקרים, והתפתחו בהם שטחים של פארקים לא מתוכננים. רוחבו הממוצע של השטח הוא כ-1,200 מטר אך במקומות רבים הוא מצטמצם ל-500 מטר ואף פחות. גאון הירדן משתרע למרגלות המצוק של המדרגה העליונה בבקעת הירדן, היא "ככר הירדן" (ע'ור), שבה ממוקמים היישובים ושטחי החקלאות, ובה עובר כביש הבקעה (כביש 90). מבנה זה קיים בשני צידי הירדן, אלא שבצד המזרחי (הירדני) השטח לרוב רחב יותר כי הנחלים ממזרח גדולים יותר ונושאים סחף רב אל הירדן. בין הע'ור לזור ישנם מדרונות תלולים שגובהם 15–25 מ' בצפון, ועד 40 מטר ויותר בדרום, ובתוכם ישנו אזור של בִּתְרוֹנוֹת (ה"כתרות") שרוחבו מ-1 ק"מ בצפון עד 3 ק"מ במרכז הבקעה, באזור שפכו של נחל יבוק ממזרח, ומשם ודרומה הוא הולך וצר. נהר הירדן בקעת הירדן שמורת גאון הירדן מגאון הירדן לגאונת הכיתה, באתר האקדמיה ללשון העברית, ‏2 באפריל 2012 חגי ארליך, המזרח התיכון בין מלחמות העולם, האוניברסיטה הפתוחה, ספר ב, יחידה 3, עמ' 187. ערך זה הוא קצרמר בנושא גאוגרפיה. אתם מוזמנים לתרום לוויקיפדיה ולהרחיב אותו.
תירוקסין

תירוקסין (T4= thyroxine), ידוע גם כתתריודוטירונין, הוא אחד ההורמונים המיוצרים ומופרשים על ידי בלוטת התריס (תירואיד). תירוקסין "חופשי" - שאינו קשור לחלבונים נושאים, משפיע, יחד עם ההורמון תריודוטירונין (T3, שאליו הופך התירוקסין בתאים, וגם מופרש מבלוטת התריס), בעיכול חלבונים, שומנים ופחמימות ומסייע בוויסות המטבוליזם בגוף (קרי: חילוף חומרים). ריכוז גבוה של תירוקסין או T4 חופשיים קרוי "היפרתירואידיזם", והוא נוצר עקב יתר פעילות של בלוטת התריס. חוסר בתירוקסין או T4 חופשיים קרוי "היפותירואידיזם" או תת-פעילות של בלוטת התריס, וניתן לטפל בו על ידי נטילת טבליות תירוקסין סינתטי. התירוקסין (T4) מופק בתאים הפוליקולריים של בלוטת התריס ומכיל ארבעה יוני יוד. מחסור ביוד עשוי להיות אחד הגורמים למחסור בתירוקסין. התירוקסין הוא פרו-הורמון ועשוי להפוך להורמון הפעיל תריודוטירונין (T3) ברקמות פרפריות על ידי האנזים Deiodinase, המסיר מהתירוקסין מולקולת יוד אחת. רק 15% מהתריודוטירונין מיוצר בבלוטת התריס ורובו מסונתז מתירוקסין, כך שהתירוקסין מהווה למעשה מאגר של תריודוטירונין. מדיה וקבצים בנושא תירוקסין בוויקישיתוף
יהודה הכהן רבין

הרב יהודה הכהן רבין (ז' באדר א' ה׳תרע"ט, 8 בפברואר 1919 - ט"ו בתשרי ה'תשס"ב, 2 באוקטובר 2001) היה רב ביהדות בוכרה בישראל. נולד בעיר בוכרה שבמרכז אסיה לרב חזקיה ומרים. אביו כיהן כרבה הראשי של בוכרה וראש בית הדין שלה ושל אגפיה, וגם סבו, הרב יצחק חיים הכהן רבין, וסבא רבה שלו, רבי פנחס הכהן רבין "הגדול". בצעירותו למד בתלמוד תורה מקומי בבוכרה עד לסגירתו בהוראת הבולשביקים, והמשיך ללמוד תורה אצל אביו. בהיותו כבן 11 עלה עם אביו לישראל. נתיב נסיעתם היה דרך ערי איראן, שם שהו כשלש שנים. באותם ימים למד אצל הרב אהרן ממאן, לימים מנהל תלמוד תורה נזר אהרן לעדת החלבים בירושלים. בשנת 1935 (ה׳תרצ"ה) הגיע לירושלים ונשלח ללמוד בישיבת פורת יוסף, אצל הרב יעקב עדס. לאחר הפרעות בשנת ה׳תרצ"ח, עבר ללמוד בישיבת בני ציון של הרב בן-ציון מאיר חי עוזיאל אצל הרב עמרם אבורביע. לאחר שסיים את לימודיו בישיבה ונישא לדבורה בת מיכאל ויפה פחלא, המשיך בלימודיו בכולל האברכים "ישיבת ש"ם" אותה ייסד אביו לזכרו ושמו של מייסד שכונת הבוכרים, הרב שלמה מוסיוף. שם הוסמך לרבנות ודיינות על ידי הרב עובדיה הדאיה. לכתב הסמיכה הצטרפו חברי בית הדין בירושלים: הרב חזקיה שבתי, הרב שלום אזולאי והרב יעקב עדס, וכן הרב בן-ציון מאיר חי עוזיאל והרב יצחק אייזיק הלוי הרצוג[דרוש מקור]. שימש כשוחט ובודק בשכונת הבוכרים 'רחובות', מלאכה בה עסק כארבעים שנה, לצד עריכת בריתות מילה. את מקום מגוריו בירושלים קבע בשכונת הבוכרים 'רחובות', ואת מקום תפילותיו קבע בבית הכנסת לעדת הבוכרים 'בבא תמא', שם מסר שיעורים ודרשות. שנים רבות המשיך במסורת עתיקת היומין של תיקון ימי השובבי"ם, ובימי שני וחמישי של שבועות אלו היה עורך את התיקון שלצידו היו מתכנסים תלמידי חכמים בתפילה ובתענית. בשכונת סנהדריה המורחבת בירושלים יסד את בית הכנסת ובית המדרש 'עטרת חזקיה' ע"ש אביו. יסד את "איגוד בני הישיבות יוצאי בוכרה" ארגון שאיחד בתוכו בני ישיבות יוצאי בוכרה. בין מפעלי הארגון נמצאת סדרת ספרי הזיכרון "תפארת בנים", שיצאו לזכרם של משפחת רבין והרב אברהם אמינוף. בסדרה זאת ראו אור חמישה חלקים, הכוללים דברי תורה והלכה מרבנים ובני ישיבות יוצאי העדה הבוכרית. נפטר בירושלים ב-2 באוקטובר 2001 (יו"ט ראשון של חג סוכות, ט"ו תשרי ה׳תשס"ב) ונקבר אור לט"ז תשרי בהר המנוחות בירושלים. הרב רבין הוציא לאור מספר ספרים: משנת ראב"י - ירושלים תשכ"ט, ספר העוסק בבירור דברי התנא רבי אליעזר בן יעקב הפזורים בש"ס בבלי וירושלמי מסכתות קטנות ועוד. חסד ואמת - שם תשל"ז, תפילות והלכות לאבלים. עונג שבת ויו"ט - שם תשל"ח, זמירות לשבת יו"ט כמנהג יהדות בוכרה. סדר הפורים המשולש - שם תש"י, דיני פורים המשולש. זרח כוכב מיעקב - שם תשנ"ט, תולדותיהם של משפחת רבין. משנת יהודה - שם תש"נ, הסובב על מאמרי התנאים רבי עקיבא רבי מאיר בעל הנס ורבי שמעון בן יוחאי בתוספת כללים לפסיקת ההלכה. ערך והוציא לאור מכתיבת ידו של אביו הרב חזקיה הכהן רבין את ספרו עטרת חזקיה - מזכרת הגיטין תשנ"ב. מלכות יהודה, ירושלים תשס"ב יהודה הכהן רבין, באתר "החכם היומי" המצבה ומקום הקבר של יהודה הכהן רבין, באתר "פרויקט גלעד"
טאמבלר

טאמבלר (באנגלית: Tumblr) הוא אתר אינטרנט המשמש כפלטפורמה לפרסום מיקרו-בלוגים הכוללים טקסט, תמונות, וידאו, אודיו, קישורים או ציטוטים. טאמבלר מאפשר למשתמש לעקוב אחר פרסומים של משתמשים אחרים, ובכך משמש כרשת חברתית מקוונת. פלטפורמה זו מכילה כ-375 מיליון בלוגים. טאמבלר נוסד בשנת 2007 על ידי דייוויד קארפ. במאי 2013 רכשה חברת יאהו את טאמבלר לפי שווי של 1.1 מיליארד דולר, ותוך שנתיים מחקה 712 מיליון דולר. בשנת 2017 החברה נמכרה ל-Oath Inc (חברה הנמצאת בבעלות ורייזון תקשורת). נכון לשנה זו היו באתר מעל 300 מיליון בלוגים. החל מ-17 בדצמבר 2018 אסרה טאמבלר לצמיתות הכנסת תכנים למבוגרים לפלטפורמה שלה. האיסור כולל תוכן מיני ועירום מפורש למעט כמה חריגים, כמו טקסט, כך שארוטיקה נותרה מותרת. באוגוסט 2019 מכרה וורייזון החזקותיה לאוטומטיק (Automattic), בעלת פלטפורמת הבלוגינג וורדפרס בכ-20 מיליון דולר בלבד. וורדפרס מדיה וקבצים בנושא טאמבלר בוויקישיתוף אתר האינטרנט הרשמי של טאמבלר (באנגלית) טאמבלר, ברשת החברתית פייסבוק טאמבלר, ברשת החברתית אקס (טוויטר) טאמבלר, ברשת החברתית אינסטגרם שי ענבל, תכירו את טאמבלר - הטוויטר של הבלוגים, באתר כלכליסט, 24 באוגוסט 2010 זיו קיטרו, tumblr - בין בלוג לרשת חברתית, באתר ynet, 12 ביולי 2011 רוב ווקר, ניו יורק טיימס, האיש שהפך את האינטרנט לחמוד, באתר הארץ, 10 באוגוסט 2012 בגיל 31, עשיר אבל מתוסכל, מנכ"ל טאמבלר מתפטר, באתר גלובס, 28 בנובמבר 2017 עומר כביר, רשמית: טאמבלר נרכשה בידי יאהו ב-1.1 מיליארד דולר, באתר כלכליסט, 20 במאי 2013 Shannon Liao, THE VERGE, Tumblr will ban all adult content on December 17th, ‏Dec 3, 2018 רפאל קאהאן, ורייזון מוכרת את טאמבלר ב-20 מיליון דולר בלבד, לאחר שנרכשה במיליארד, באתר כלכליסט, 13 באוגוסט 2019 ערך זה הוא קצרמר בנושא מחשבים. אתם מוזמנים לתרום לוויקיפדיה ולהרחיב אותו.
ברוך סקציאר

ברוך (בוריס) סַקְצִיאֶר (Saktsier; נולד ב-1942) הוא פסל ישראלי-רוסי. סקציאר נולד בסמרקנד וגדל בקישינב שבמולדובה (אז חלק מברית המועצות) להורים אמנים. אביו היה המשורר היידי מוטל סקציאר (מאָטל סאַקציער; 1907–1987) ואמו שחקנית בתיאטרון היהודי. הוא למד ציור ופיסול בסמינר לאמנות בתיכון קישינב בשנים 1956–1960. ולאחר מכן באקדמיית ראפין לאמנות בלנינגרד בשנים 1963–1969. השתתף במספר תערוכות ברחבי מולדובה בשנים 1960–1972. בשנת 1970 יצר אנדרטת הנצחה לזכר החיילים שנהרגו במלחמת העולם השנייה, שהפכה לאחת הבולטות בעיר קישינב. בשנת 1972 עלה לישראל ממולדובה (במהלך שהותו בארץ עִברת את שמו הפרטי). בשנת 1977 זכה בתחרות ליצירת אנדרטה לזכרו של יאנוש קורצ'אק, ובשנת 1978 יצר את אנדרטת יאנוש קורצ'אק ותלמידיו, שמוצגת דרך קבע ביד ושם שעל הר הזיכרון בירושלים. באנדרטה ראשו של קורצ'אק גדול מהילדים ואף ידו גדולה, ומקיפה אותם. סקציאר רצה להדגיש בכך את אהבתו של קורצ'אק לילדים ואת מנהיגותו. ראשו של קורצ'אק באותו גובה כמו ראשי הילדים על מנת להראות את משנתו, לפיה יש להתייחס אל ילדים כאל אנשים מבוגרים. סקציאר יצר פסל דומה הנמצא בבית הקברות היהודי בוורשה, אולם שם דמותו של קורצ'אק גבוהה ביחס לראשי הילדים. בשנת 1978 הוציא חוברת ובה תצלומי יצירותיו (צילום: בוריס בלנקין). משנת 1980 מלמד סקציאר פיסול ומציג את עבודותיו בתערוכות יחיד וקבוצתיות באירופה, ברוסיה ובישראל. בשנת 1986 פתח בית יציקה עם הפסל דניאל בהריר בראשון לציון. משנת 1987 התגורר בכפר האמנים שא-נור בצפון השומרון, עד שפונה מתושביו ונהרס במסגרת תוכנית ההתנתקות. ברוך סקציאר, באתר מרכז המידע לאמנות ישראלית, מוזיאון ישראל פסלו של בוריס סקציאר, באתר יד ושם (פריט 16 במפה) בוריס סאקציאר, באתר mutualart (באנגלית) ממלאים חלל / מורים בבית ספר בסיס - קבוצתית, באתר artispo מתוך ההקדמה לספר של סקציאר באנגלית ברוך סקציאר(הקישור אינו פעיל), באתר stgart (באנגלית) גלריית פסליו של סקציאר (אורכב 14.05.2020 בארכיון Wayback Machine)